《蒲涧行》
宋代·赵汝燧

君不见少君诧安期海上之枣，又不见坡仙咏安期宅边之蒲。

枣失其种岂复得，蒲生于涧何时无。涧流涓涓浅可涉，牵蔓披沙搜九节。

仙家自欲供仙饵，灵根不容凡齿齧。循涧探奇岩石幽，瀑音迎耳锵琅球。

阴壑常寒失炎热，终日自雨鸣春秋。振衣策足崔嵬顶，跨历列缺凌倒景。

天风海涛撼宇宙，神清骨冷肝胆醒。声传九霄景泰钟，更上上方梯晴空。

两眼有尽天不尽，沧溟浩与银河通。指顾神山似非远，弱水谁云隔三万。

乘风直到金银台，握手安期话蒲涧。

作者简介：（1172—1246）名或作汝燧。宋宗室，居袁州，字明翁，号野谷。宁宗嘉泰二年进士。主东阳县簿，迁湖南刑司狱干官，改知临川县。监镇江府榷货务，年课羡三十万。迁知郴州。历湖南宪漕，以刑部郎官召对，再差知温州。博记工文，尤长于诗，为江湖派诗人。有《野谷诗稿》。